CELEX: 32021D0276
Language: ro
Date: 2021-02-22 00:00:00
Title: Decizia (PESC) 2021/276 a Consiliului din 22 februarie 2021 de modificare a Deciziei (PESC) 2017/2074 privind măsuri restrictive având în vedere situația din Venezuela

22.2.2021   
               
               
                  RO
               
               
                  Jurnalul Oficial al Uniunii Europene
               
               
                  LI 60/9
               
            
         DECIZIA (PESC) 2021/276 A CONSILIULUI
         din 22 februarie 2021
         de modificare a Deciziei (PESC) 2017/2074 privind măsuri restrictive având în vedere situația din Venezuela
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 13 noiembrie 2017, Consiliul a adoptat Decizia (PESC) 2017/2074 (1) privind măsuri restrictive având în vedere situația din Venezuela.
                  
               
                     (2)
                  
                  
                     La 12 noiembrie 2020, Consiliul a adoptat Decizia (PESC) 2020/1700 (2), prin care au fost reînnoite, până la 14 noiembrie 2021, măsurile restrictive în vigoare, inclusiv toate desemnările.
                  
               
                     (3)
                  
                  
                     La 7 decembrie 2020, Înaltul Reprezentant al Uniunii pentru afaceri externe și politica de securitate (denumit în continuare „Înaltul Reprezentant”) a emis o declarație în numele Uniunii, în care se menționa că, în mod regretabil, alegerile din Venezuela pentru Adunarea Națională s-au desfășurat la 6 decembrie 2020 fără un acord național privind condițiile electorale, nu au respectat standardele internaționale minime pentru un proces credibil și nu au mobilizat poporul venezuelean să participe. Declarația a subliniat că nerespectarea pluralismului politic, precum și descalificarea și urmărirea penală a liderilor opoziției au împiedicat recunoașterea de către Uniune a acestui proces electoral ca fiind credibil, incluziv sau transparent și a rezultatelor sale ca fiind reprezentative pentru voința poporului venezuelean.
                  
               
                     (4)
                  
                  
                     La 6 ianuarie 2021, Înaltul Reprezentant a emis o a doua declarație în numele Uniunii cu privire la alegerile venezuelene pentru Adunarea Națională, care a subliniat că Uniunea regretă profund faptul că Adunarea Națională și-a preluat mandatul la 5 ianuarie 2021 pe baza acestor alegeri nedemocratice. De asemenea, a menționat că alegerile pentru Adunarea Națională, în 2015, au reprezentat ultima exprimare liberă a venezuelenilor în cadrul unui proces electoral. În cele din urmă, declarația a menționat că Uniunea este pregătită să ia măsuri specifice suplimentare.
                  
               
                     (5)
                  
                  
                     La 25 ianuarie 2021, Consiliul a adoptat concluzii privind Venezuela, afirmând că Uniunea regretă profund faptul că alegerile legislative din 6 decembrie 2020 au constituit o ocazie ratată pentru democrație, s-au desfășurat fără un acord la nivel național cu privire la condițiile electorale și nu au respectat standardele internaționale pentru un proces democratic. În plus, Consiliul a subliniat că drepturile omului trebuie să fie respectate. Acesta a afirmat de asemenea că criza politică din Venezuela nu poate fi depășită dacă cetățenii săi se tem să nu fie arestați sau persecutați, ei sau familiile lor, pentru că își exercită drepturile și libertățile fundamentale.
                  
               
                     (6)
                  
                  
                     Concluziile Consiliului din 25 ianuarie 2021 au arătat că, având în vedere deteriorarea situației drepturilor omului, a statului de drept și a democrației în Venezuela, Uniunea este pregătită să adopte măsuri restrictive specifice suplimentare împotriva celor care subminează democrația sau statul de drept și împotriva celor responsabili de încălcări grave ale drepturilor omului. Aceste măsuri sunt concepute astfel încât să nu afecteze populația venezueleană și sunt reversibile.
                  
               
                     (7)
                  
                  
                     În acest context și având în vedere situația gravă persistentă din Venezuela, 19 persoane ar trebui să fie incluse pe lista persoanelor fizice și juridice, a entităților și a organismelor cărora li se aplică măsurile restrictive prevăzute în anexa I la Decizia (PESC) 2017/2074.
                  
               
                     (8)
                  
                  
                     Prin urmare, anexa I la Decizia (PESC) 2017/2074 ar trebui să fie modificată în consecință,
                  
               ADOPTĂ PREZENTA DECIZIE:
         
            Articolul 1
            Anexa I la Decizia (PESC) 2017/2074 se modifică în conformitate cu anexa.
         
         
            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 22 februarie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Decizia (PESC) 2017/2074 a Consiliului din 13 noiembrie 2017 privind măsuri restrictive având în vedere situația din Venezuela (JO L 295, 14.11.2017, p. 60).
         
            (2)  Decizia (PESC) 2020/1700 a Consiliului din 12 noiembrie 2020 de modificare a Deciziei (PESC) 2017/2074 privind măsuri restrictive având în vedere situația din Venezuela (JO L 381, 13.11.2020, p. 24).
      
      
         
            ANEXĂ
            Persoanele enumerate în continuare se adaugă pe lista persoanelor fizice și juridice, a entităților și a organismelor prevăzută în anexa I la Decizia (PESC) 2017/2074:
            
               
                            
                        
                        
                           Numele
                        
                        
                           Informații de identificare
                        
                        
                           Expunere de motive
                        
                        
                           Data includerii pe listă
                        
                     
                           „37.
                        
                        
                           Remigio CEBALLOS ICHASO
                        
                        
                           Data nașterii: 1 mai 1963
                           Numărul documentului de identitate: V-6557495
                           Sexul: masculin
                        
                        
                           Comandant al Comandamentului operațional și strategic al Forțelor Armate Naționale Bolivariene ale Venezuelei (Comando Estratégico Operacional Fuerzas Armadas Nacionales Bolivarianas) (CEOFANB), organul superior al forțelor armate venezuelene, începând cu iunie 2017. CEOFANB controlează Forțele Armate Naționale Bolivariene (FANB) și Garda Națională Bolivariană. CEOFANB este, de asemenea, responsabil pentru coordonarea intervențiilor FANB în timpul demonstrațiilor.
                           În calitate de comandant al CEOFANB, este responsabil de încălcări grave ale drepturilor omului, inclusiv folosirea excesivă a forței și tratamente inumane și degradante aplicate de agenți ai FANB și de forțele subordonate aflate sub comanda sa, inclusiv Garda Națională Bolivariană. Diferite surse, inclusiv Misiunea internațională independentă de stabilire a faptelor cu privire la Republica Bolivariană a Venezuelei, au atribuit FANB și Gărzii Naționale Bolivariene încălcări ale drepturilor omului.
                        
                        
                           22.2.2021
                        
                     
                           38.
                        
                        
                           Omar José PRIETO FERNÁNDEZ
                        
                        
                           Data nașterii: 25 mai 1969
                           Numărul documentului de identitate: V-9761075
                           Sexul: masculin
                        
                        
                           Guvernator al statului Zulia începând cu decembrie 2017. În această funcție, el a subminat democrația și statul de drept în statul Zulia. A fost numit de către Adunarea Națională Constituantă (ANC), nerecunoscută, după ce câștigătorul legitim al alegerilor a refuzat să fie numit în funcție de ANC. Omar José Prieto Fernández a promovat în mod activ alegerile nedemocratice pentru Adunarea Națională, care au avut loc la 6 decembrie 2020. Mai mult, în statul Zulia a amenințat liderii opoziției cu «vizite la domiciliu» și a afirmat că va declara independența statului Zulia în cazul în care un guvern interimar condus de Juan Guaidó va prelua puterea.
                        
                        
                           22.2.2021
                        
                     
                           39.
                        
                        
                           José Dionisio BRITO RODRÍGUEZ
                        
                        
                           Data nașterii: 15 ianuarie 1971
                           Numărul documentului de identitate: V-8263861
                           Sexul: masculin
                        
                        
                           Membru al Adunării Naționale alese în mod nedemocratic și președinte al comisiei parlamentare care investighează «acțiunile întreprinse împotriva Republicii» de către membrii Adunării Naționale alese în 2015. Mai mult, José Dionisio Brito Rodríguez și-a asumat în mod nelegitim poziția de lider al partidului de opoziție Primero Justicia, în urma unei decizii a Curții Supreme din iunie 2020. În 2019, a fost expulzat din Primero Justicia din cauza unor acuzații de corupție. În plus, în calitatea de membru al Adunării Naționale, a participat la alegerea nelegitimă a lui Luis Eduardo Parra Rivero în funcția de președinte al Adunării Naționale la 5 ianuarie 2020, subminând astfel democrația și statul de drept în Venezuela. Alegerile au avut loc în timp ce accesul mai multor parlamentari în incinta Adunării Naționale a fost blocat de poliția militară și fără să fie întrunit cvorumul. Prin urmare, membrii opoziției a trebuit să se organizeze în afara incintei Adunării Naționale pentru a-l realege pe Juan Guaidó în funcția de președinte al acesteia. În consecință, acțiunile sale au subminat democrația și statul de drept în Venezuela.
                        
                        
                           22.2.2021
                        
                     
                           40.
                        
                        
                           José Bernabé GUTIÉRREZ PARRA
                        
                        
                           Data nașterii: 21 decembrie 1952
                           Numărul documentului de identitate: V-1565144
                           Sexul: masculin
                        
                        
                           Membru al Adunării Naționale alese în mod nedemocratic și lider nelegitim al partidului de opoziție Acción Democrática. José Bernabé Gutiérrez Parra a preluat controlul nelegitim asupra partidului de opoziție Acción Democrática în iunie 2020 în urma unei decizii a Curții Supreme. În contradicție cu poziția partidului înainte de a prelua controlul asupra acestuia, Gutiérrez Parra a participat din partea partidului Acción Democrática la alegerile nedemocratice pentru Adunarea Națională care au avut loc la 6 decembrie 2020. Gutiérrez Parra a schimbat poziția partidului, a folosit simbolurile acestuia și a participat la alegeri și la evenimente publice, cum ar fi dezbaterile televizate. Gutiérrez Parra a fost expulzat din partid de către membrii legitimi ai Acción Democrática, care au considerat acțiunile sale ca fiind conspirație și trădare. În consecință, acțiunile sale au subminat democrația și statul de drept în Venezuela.
                        
                        
                           22.2.2021
                        
                     
                           41.
                        
                        
                           Luis Fernando DAMIANI BUSTILLOS
                        
                        
                           Data nașterii: 27 aprilie 1946
                           Sexul: masculin
                        
                        
                           Judecător la Camera Constituțională a Curții Supreme [Tribunal Supremo de Justicia (TSJ)]. În calitate de membru al Camerei Constituționale a Curții Supreme, el este responsabil de acțiuni, declarații și hotărâri judecătorești care au uzurpat competențele constituționale ale Adunării Naționale și au subminat drepturile electorale ale opoziției, inclusiv numirea unilaterală de către Curtea Supremă a Consiliului Național Electoral [Consejo Nacional Electoral (CNE)] în iunie 2020, precum și suspendarea și înlocuirea unilaterală a conducerii a trei dintre principalele partide de opoziție democratice în iunie și iulie 2020. Prin urmare, acțiunile sale au subminat democrația și statul de drept în Venezuela, iar el a sprijinit și facilitat subminarea democrației și a statului de drept de către puterea executivă.
                        
                        
                           22.2.2021
                        
                     
                           42.
                        
                        
                           Lourdes Benicia SUÁREZ ANDERSON
                        
                        
                           Data nașterii: 7 martie 1965
                           Sexul: feminin
                        
                        
                           Judecătoare la Camera Constituțională a Curții Supreme [Tribunal Supremo de Justicia (TSJ)]. În calitate de membră a Camerei Constituționale a Curții Supreme, ea este responsabilă de acțiuni, declarații și hotărâri judecătorești care au uzurpat competențele constituționale ale Adunării Naționale și au subminat drepturile electorale ale opoziției, inclusiv numirea unilaterală de către Curtea Supremă a Consiliului Național Electoral [Consejo Nacional Electoral (CNE)] în iunie 2020, precum și suspendarea și înlocuirea unilaterală a conducerii a trei dintre principalele partide de opoziție democratice în iunie și iulie 2020. Prin urmare, acțiunile sale au subminat democrația și statul de drept în Venezuela, iar ea a sprijinit și facilitat subminarea democrației și a statului de drept de către puterea executivă.
                        
                        
                           22.2.2021
                        
                     
                           43.
                        
                        
                           Calixto Antonio ORTEGA RÍOS
                        
                        
                           Data nașterii: 12 octombrie 1950
                           Sexul: masculin
                        
                        
                           Judecător la Camera Constituțională a Curții Supreme [Tribunal Supremo de Justicia (TSJ)]. În calitate de membru al Camerei Constituționale a Curții Supreme, el este responsabil de acțiuni, declarații și hotărâri judecătorești care au uzurpat competențele constituționale ale Adunării Naționale și au subminat drepturile electorale ale opoziției, inclusiv numirea unilaterală de către Curtea Supremă a Consiliului Național Electoral [Consejo Nacional Electoral (CNE)] în iunie 2020, precum și suspendarea și înlocuirea unilaterală a conducerii a trei dintre principalele partide de opoziție democratice în iunie și iulie 2020. Prin urmare, acțiunile sale au subminat democrația și statul de drept în Venezuela, iar el a sprijinit și facilitat subminarea democrației și a statului de drept de către puterea executivă.
                        
                        
                           22.2.2021
                        
                     
                           44.
                        
                        
                           René Alberto DEGRAVES ALMARZA
                        
                        
                           Sexul: masculin
                        
                        
                           Judecător la Camera Constituțională a Curții Supreme [Tribunal Supremo de Justicia (TSJ)]. În calitate de membru al Camerei Constituționale a Curții Supreme, el este responsabil de acțiuni, declarații și hotărâri judecătorești care au uzurpat competențele constituționale ale Adunării Naționale și au subminat drepturile electorale ale opoziției, inclusiv numirea unilaterală de către Curtea Supremă a Consiliului Național Electoral [Consejo Nacional Electoral (CNE)] în iunie 2020, precum și suspendarea și înlocuirea unilaterală a conducerii a trei dintre principalele partide de opoziție democratice în iunie și iulie 2020. Prin urmare, acțiunile sale au subminat democrația și statul de drept în Venezuela, iar el a sprijinit și facilitat subminarea democrației și a statului de drept de către puterea executivă.
                        
                        
                           22.2.2021
                        
                     
                           45.
                        
                        
                           Arcadio DELGADO ROSALES
                        
                        
                           Data nașterii: 23 septembrie 1954
                           Sexul: masculin
                        
                        
                           Judecător și vicepreședinte al Camerei Constituționale a Curții Supreme [Tribunal Supremo de Justicia (TSJ)]. În calitate de membru al Camerei Constituționale a Curții Supreme, el este responsabil de acțiuni, declarații și hotărâri judecătorești care au uzurpat competențele constituționale ale Adunării Naționale și au subminat drepturile electorale ale opoziției, inclusiv numirea unilaterală de către Curtea Supremă a Consiliului Național Electoral [Consejo Nacional Electoral (CNE)] în iunie 2020, precum și suspendarea și înlocuirea unilaterală a conducerii a trei dintre principalele partide de opoziție democratice în iunie și iulie 2020. Prin urmare, acțiunile sale au subminat democrația și statul de drept în Venezuela, iar el a sprijinit și facilitat subminarea democrației și a statului de drept de către puterea executivă.
                        
                        
                           22.2.2021
                        
                     
                           46.
                        
                        
                           Carmen Auxiliadora ZULETA DE MERCHÁN
                        
                        
                           Data nașterii: 13 decembrie 1947
                           Sexul: feminin
                        
                        
                           Judecătoare la Camera Constituțională a Curții Supreme [Tribunal Supremo de Justicia (TSJ)]. În calitate de membră a Camerei Constituționale a Curții Supreme, ea este responsabilă de acțiuni, declarații și hotărâri judecătorești care au uzurpat competențele constituționale ale Adunării Naționale și au subminat drepturile electorale ale opoziției, inclusiv numirea unilaterală de către Curtea Supremă a Consiliului Național Electoral [Consejo Nacional Electoral (CNE)] în iunie 2020, precum și suspendarea și înlocuirea unilaterală a conducerii a trei dintre principalele partide de opoziție democratice în iunie și iulie 2020. Prin urmare, acțiunile sale au subminat democrația și statul de drept în Venezuela, iar ea a sprijinit și facilitat subminarea democrației și a statului de drept de către puterea executivă.
                        
                        
                           22.2.2021
                        
                     
                           47.
                        
                        
                           Indira Maira ALFONZO IZAGUIRRE
                        
                        
                           Data nașterii: 29 aprilie 1968
                           Locul nașterii: La Guaira (statul La Guaira, Venezuela)
                           Numărul documentului de identitate: V-6978710
                           Sexul: feminin
                        
                        
                           Președinta Consiliului Național Electoral [Consejo Nacional Electoral (CNE)] începând cu 13 iunie 2020. Fostă membră a Camerei Electorale și a Camerei Plenare a Curții Supreme [Tribunal Supremo de Justicia (TSJ)], vicepreședintă secundă a TSJ începând cu 2015 până la 24 februarie 2017, vicepreședintă a TSJ de la 24 februarie 2017 până la 12 iunie 2020. În calitate de membră a Camerei Electorale a TSJ, Indira Maira Alfonzo Izaguirre este responsabilă de acțiunile întreprinse împotriva Adunării Naționale care tocmai fusese aleasă în decembrie 2015, care au împiedicat Adunarea Națională să își exercite puterea legislativă. Mai mult, ea a acceptat numirea ei de către TSJ ca președintă a CNE în iunie 2020, deși această prerogativă aparținea Adunării Naționale. În această funcție, ea a pregătit și supravegheat alegerile nedemocratice pentru Adunarea Națională care au avut loc la 6 decembrie 2020 și a participat la schimbarea normelor electorale pentru aceste alegeri, la 30 iunie 2020. În consecință, acțiunile sale au subminat democrația și statul de drept în Venezuela.
                        
                        
                           22.2.2021
                        
                     
                           48.
                        
                        
                           Leonardo Enrique MORALES POLEO
                        
                        
                           Sexul: masculin
                        
                        
                           Vicepreședinte al Consiliului Electoral Național [Consejo Nacional Electoral (CNE)] începând cu 7 august 2020 și președinte al Comisiei pentru participarea și finanțarea politică.
                           Leonardo Enrique Morales Poleo a fost numit președinte al CNE și președinte al Comisiei pentru participarea și finanțarea politică la 7 august 2020 de către Curtea Supremă [Tribunal Supremo de Justicia (TSJ)], deși această prerogativă aparținea Adunării Naționale. Mai mult, chiar înainte de numirea sa fusese membru al Partidului Avansul Progresist (Avanzada progresista). În calitate de membru al CNE, a luat parte pe deplin la supravegherea procesului electoral care a dus la alegerea nedemocratică a Adunării Naționale la 6 decembrie 2020. În consecință, acțiunile sale au subminat democrația și statul de drept în Venezuela.
                        
                        
                           22.2.2021
                        
                     
                           49.
                        
                        
                           Tania D’AMELIO CARDIET
                        
                        
                           Data nașterii: 5 decembrie 1971
                           Locul nașterii: Italia
                           Cetățenia: venezueleană
                           Numărul documentului de identitate: V-11691429
                           Sexul: feminin
                        
                        
                           Membră (rector) a Consiliului Electoral Național [Consejo Nacional Electoral (CNE)] pentru perioada 2016-2023. Fostă membră (rector) a CNE pentru perioada 2010-2016.
                           Tania d’Amelio Cardiet, în calitatea sa de rector începând cu 2010, a contribuit direct prin activitățile ei în funcția respectivă la subminarea democrației și a statului de drept în Venezuela, inclusiv prin pregătirea alegerilor nedemocratice pentru Adunarea Națională din 2020, participând la schimbarea normelor electorale la 30 iunie 2020 pentru aceste alegeri și participând la organizarea și desfășurarea alegerilor prezidențiale din 2018. Mai mult, d’Amelio Cardiet a acceptat numirea ei în 2016 la CNE de către Curtea Supremă [Tribunal Supremo de Justicia (TSJ)], deși această prerogativă aparținea Adunării Naționale.
                        
                        
                           22.2.2021
                        
                     
                           50.
                        
                        
                           José Miguel DOMÍNGUEZ RAMÍREZ
                        
                        
                           Data nașterii: 17 octombrie 1979
                           Numărul documentului de identitate: V-14444352
                           Sexul: masculin
                        
                        
                           Director al Forțelor Speciale de Acțiune [Fuerzas de Acciones Especiales (FAES)] începând cu 6 mai 2019. Fost comisar-șef al FAES în statul Táchira. În plus, José Miguel Domínguez Ramírez a fost director de operațiuni în cadrul FAES, care face parte din Poliția Națională Bolivariană a Venezuelei. Responsabil de încălcări grave ale drepturilor omului și de reprimarea societății civile și a opoziției democratice în Venezuela comise de agenții FAES sub conducerea sa. FAES sunt cunoscute pentru execuțiile extrajudiciare și rolul lor violent în suprimarea acțiunilor de revoltă ale opozanților politici ai lui Maduro, ale opoziției și ale protestatarilor, fapt pentru care înaltul comisar al Națiunilor Unite pentru drepturile omului, Michelle Bachelet, a cerut dizolvarea FAES. Mai mult, anterior, Domínguez Ramírez a fost membru al echipei de securitate venezuelene care a deschis focul asupra unor protestatari studenți neînarmați la 12 februarie 2014, ceea ce a dus la moartea a cel puțin unuia dintre studenți, Bassil Da Costa.
                        
                        
                           22.2.2021
                        
                     
                           51.
                        
                        
                           Carlos Ramón Enrique CARVALLO GUEVARA
                        
                        
                           Numărul documentului de identitate: V-10132041
                           Sexul: masculin
                        
                        
                           General de divizie, și director adjunct al Direcției Generale de Contrainformații Militare [Dirección General de Contrainteligencia Militar (DGCIM)] începând cu 21 august 2020. Succesor al generalului Rafael Ramón Blanco Marrero. Anterior, Carlos Ramón Enrique Carvallo Guevara a lucrat pentru DGCIM în regiunea andină și a deținut ranguri superioare în Garda Națională Bolivariană. Responsabil de încălcări grave ale drepturilor omului în Venezuela, comise de membri ai DGCIM aflați sub comanda sa. În constatările recent publicate ale Misiunii internaționale independente de stabilire a faptelor cu privire la Republica Bolivariană a Venezuelei, DGCIM este descrisă ca o instituție direct responsabilă de comiterea de încălcări grave ale drepturilor omului.
                        
                        
                           22.2.2021
                        
                     
                           52.
                        
                        
                           Jesús Emilio VÁSQUEZ QUINTERO
                        
                        
                           Numărul documentului de identitate: V-7422049
                           Sexul: masculin
                        
                        
                           General de divizie începând cu 5 iulie 2019 și procuror general al Parchetului Militar începând cu decembrie 2017. În calitate de procuror general al Parchetului Militar, responsabil de subminarea democrației și a statului de drept în Venezuela. Parchetul Militar a fost asociat cu acțiuni de urmărire judiciară în cadrul Forțelor Armate, precum și cu eșecurile de a investiga incidente, inclusiv cazul morții căpitanului Acosta în 2019. Mai mult, justiția militară este aplicată civililor.
                        
                        
                           22.2.2021
                        
                     
                           53.
                        
                        
                           Carlos Enrique TERÁN HURTADO
                        
                        
                           Numărul documentului de identitate: V-8042567
                           Sexul: masculin
                        
                        
                           General de brigadă începând cu 5 iulie 2019 și șef al Direcției Speciale de urmărire penală din Direcția Generală de Contrainformații Militare [Dirección General de Contrainteligencia Militar (DGCIM)] începând cu 2019. În funcțiile sale anterioare, generalul de brigadă Carlos Enrique Terán Hurtado a fost șef al poliției în statul Falcón și șef al DGCIM în statul Táchira. Responsabil de încălcări grave ale drepturilor omului, inclusiv tratamente crude și inumane aplicate deținuților, comise de membri ai DGCIM aflați sub comanda sa. În constatările detaliate ale Misiunii internaționale independente de stabilire a faptelor cu privire la Republica Bolivariană a Venezuelei, generalul de brigadă Terán Hurtado este indicat în mod special ca fiind unul dintre actorii responsabili și este asociat cu cazul căpitanului de la Sotta.
                        
                        
                           22.2.2021
                        
                     
                           54.
                        
                        
                           Manuel Eduardo PÉREZ URDANETA
                        
                        
                           Data nașterii: 29 decembrie 1960 sau 26 mai 1962
                           Locul nașterii: Cagua, statul Aragua
                           Numărul documentului de identitate: V-6357038
                           Numărul pașaportului: 001234503 (expirat în 2012)
                           Sexul: masculin
                        
                        
                           Ministru adjunct al afacerilor interne și justiției începând cu 7 aprilie 2015. În cadrul Ministerului afacerilor interne și justiției din Venezuela, generalul de brigadă Manuel Eduardo Pérez Urdaneta este unul dintre cei cinci miniștri adjuncți. Portofoliul său cuprinde Securitatea preventivă și Siguranța Publică (Viceministro de prevención y Seguridad Ciudadana). Anterior, generalul de brigadă Pérez a deținut funcția de director al Poliției Naționale Bolivariene. În această funcție, a fost responsabil de încălcări grave ale drepturilor omului, inclusiv folosirea forței fizice excesive împotriva protestatarilor pașnici, comise de membri ai Poliției Naționale Bolivariene aflați sub comanda sa.
                        
                        
                           22.2.2021
                        
                     
                           55.
                        
                        
                           Douglas Arnoldo RICO GONZÁLEZ
                        
                        
                           Data nașterii: 28 septembrie 1969
                           Numărul documentului de identitate: V-6864238
                           Sexul: masculin
                        
                        
                           Director al Corpului de Investigații științifice, penale și judiciare [Cuerpo de Investigaciones Científicas, Penales y Criminalísticas (CICPC)] începând cu 5 februarie 2016. Anterior, a deținut funcția de director adjunct al CICPC. Responsabil de încălcări grave ale drepturilor omului, comise de membri ai CICPC aflați sub comanda sa. Raportul Misiunii internaționale independente de stabilire a faptelor cu privire la Republica Bolivariană a Venezuelei descrie CICPC ca fiind o instituție care comite încălcări sistematice ale drepturilor omului în Venezuela.
                        
                        
                           22.2.2021”